KKM terima bantuan peralatan perubatan
SHAH ALAM:
Kementerian Kesihatan Malaysia (KKM) menerima lagi bantuan peralatan perubatan,
kali ini daripada kontraktor utama projek Laluan Rel Pantai Timur (ECRL) iaitu
China Communications Construction Sdn Bhd (CCC-ECRL) yang berpangkalan di
negara ini. Bantuan peralatan
perubatan untuk kegunaan 26 hospital khusus bagi rawatan wabak Covid-19 
itu terdiri daripada 3,000 penutup mulut dan hidung 
jenis N95; selain 2,000 penutup mulut dan hidung jenis KN90; 20,000 penutup 
muka pembedahan serta 1,200 kaca mata pelindung perubatan. Kesemua sumbangan
peralatan perubatan itu diserahkan oleh Duta Besar China ke Malaysia, Bai Tian
kepada Ketua Setiausaha KKM, Datuk Seri Dr Chen Chaw Min pada satu majlis
penyerahan di Pharmaniaga Berhad di sini semalam. Yang turut hadir pada
majlis itu ialah Pengarah Urusan CCC-ECRL, Bai Yinzhan dan Pengarah Urusan
Kumpulan Pharmaniaga, Datuk Farshila Emran. Bai Tian berkata,
peralatan perubatan itu disediakan sejurus pihaknya memohon semua syarikat dari
China yang berpangkalan di Malaysia untuk menyalurkan bantuan kepada negara ini
bagi merawat pesakit yang dijangkiti Covid-19. “Saya amat bimbang setelah membaca
laporan berita mengenai kekurangan peralatan perlindungan bagi petugas
perubatan di sini. Saya juga melihat rakaman video petugas perubatan
menggunakan beg plastik untuk dijadikan peralatan perlindungan untuk diri
mereka sendiri susulan kekurangan peralatan perlindungan peribadi (PPE). “Jadi Kedutaan China di sini meminta
untuk mendapatkan pertolongan dan bantuan dari seluruh China dan kami juga
meminta syarikat China di Malaysia menghulurkan sumbangan. Saya amat gembira
apabila CCC-ECRL antara yang pertama tampil untuk membantu dan syarikat dari
China di sini juga sudah digerakkan. Banyak bantuan kini dalam perjalanan,”
katanya kepada pemberita. Beliau berkata, kit
ujian perubatan sumbangan Kerajaan China juga dalam proses penghantaran ke
Malaysia dan dijangka tiba hari ini atau esok. Tambah beliau,
berikutan wabak itu merebak hampir ke seluruh dunia ketika ini, adalah sukar untuk
setiap negara mempunyai simpanan bekalan peralatan perubatan yang mencukupi
disebabkan penggunaannya yang semakin meningkat daripada kebiasaan. Bagaimanapun katanya,
China tetap komited dengan penyaluran bantuan sewajarnya kepada negara ini bagi
membendung penularan Covid-19 kerana tatkala negara berkenaan menghadapi ‘detik
hitam’ ketika menghadapi wabak itu sebulan
lepas, Kerajaan Malaysia telah menghulurkan pelbagai sokongan dan bantuan. Dalam pada itu,
ditanya sama ada Kerajaan China mempunyai cadangan untuk membawa pakar
perubatannya bagi membantu KKM mengekang wabak Covid-19 di sini, beliau berkata
pihaknya sedang berusaha ke arah itu memandangkan banyak negara turut
memerlukan khidmat berkenaan. Bagaimanapun, katanya
buat masa ini, pakar perubatan dari China dan Malaysia akan berhubung secara
persidangan menerusi video bagi berkongsi pengalaman dalam rawatan jangkitan
virus itu. “Kami telah menjemput pakar kesihatan
awam terkemuka di Shanghai untuk berkongsi pengalaman dalam membendung Covid-19
dengan pakar kesihatan awam di Malaysia menerusi persidangan menerusi video.
Saya dimaklumkan bahawa 26 hospital akan menyertai sesi ini. Sekiranya ini
berhasil, kita akan menganjurkan persidangan menerusi video buat kali kedua,”
katanya. 
See author's posts
